La Canyada guanya el primer premi de la 'Cavalcada del Ninot' amb la seua visió sorneguera dels grans esdeveniments i projectes de la Comunitat Valenciana
02/03/2015

# La Canyada guanya el primer premi de la 'Cavalcada del Ninot' amb la seua visió sorneguera dels grans esdeveniments i projectes de la Comunitat Valenciana

[![Cavalcada del Ninot 2015](/images/noticias/2015/03/cabalgata-ninot.jpg)](/images/noticias/2015/03/cabalgata-ninot.jpg)

02.03.2015

La Comissió Plaça Porta del Sol de La Canyada va obtindre en la vesprada d’ahir el primer premi de la 'Cavalcada del Ninot' 2015. Els fallers de La Canyada van fer un repàs en to sorneguer dels anomenats grans esdeveniments o projectes autonòmics com l’aeroport de Castelló, la Fórmula 1, Terra Mítica o la Ciutat del Cine d’Alacant. Amb gran cura en la creació del vestuari i distints elements que els van acompanyar i fent gala d’un fi sentit de l’humor van aconseguir una vegada més convéncer al Jurat i obtindre així el primer premi de la categoria.

En segon lloc va brillar també la Comissió Dos de Maig, que sota el lema "Jugant a ser Reis" va reproduir amb humor escenes com la lluita política per accedir al tron de l’Alcaldia, la por del poble als impostos, les targetes opaques de Caja Madrid o un gran partit de futbol entre PSOE i PP amb Podemos en el paper de col•legiat. En tercer lloc va resultar premiada la Comissió Marià Benlliure, que va descriure Espanya com un baret en el qual els distints partits disputen des de les seues cuines una batalla per a aconseguir el "croquetó", també anomenat "poder". De la crítica tampoc es va alliberar el Poder judicial, representat per jutges que imparteixen sentències VIP i presons de luxe per a presos famosos.

Junt amb estes tres comissions guanyadores, la resta de fallers va celebrar la gran festa de la crítica i la sàtira pels carrers de Paterna, sent els polítics els grans focus d’atenció, així com els grans esdeveniments de l’any: la successió Reial, el rescat a Grècia, la crisi, la corrupció, el calendari faller, el 'caloret', el xicotet Nicolás, els retalls, entre centenars d’escenes representades.

DOS DE MAIG TRIOMFA EN ELS PREMIS A LES PRESENTACIONS

A més dels premis de la cavalcada, ahir es va aprofitar per a donar a conéixer els guanyadors de les presentacions Falleres. En el grup A la Comissió Dos de Maig es va fer amb el primer premi en la categoria Infantil i Major, així com els Premis Fi de Festa. Pel que fa al grup B, les Comissions Crist de la Fe i Vicente Mortes es van fer amb el primer premi de la Presentació Major i Infantil mentres que Colom d'Or va obtindre els corresponents Premis Fi de Festa.